google/wiki40b huggingface dataset:
Chișinău

Bydelene

Chișinău er inndelt i fem administrative bydeler: Centru, Rîșcani, Botanica, Buiucani og Ciocana. I tillegg til disse bydelene bruker lokalbefolkningen navn som f.eks. «Telecentru» og «Posta Veche» (Gamle posten) for å beskrive geografiske områder innenfor bygrensen.

Kultur

Som landets hovedstad er Chișinău rik på kulturliv både innenfor nasjonal folklore og klassiske uttrykksformer. Byen er arena for festivaler og markeringer av nasjonale høytidsdager, men har også sin egen «Bydag» den 14. oktober. Denne dagen fylles hovedgaten «Ștefan cel Mare» med kulturelle aktiviteter i hele sin lengde.
Byen har mange gode konsertlokaler, egen opera/ballett, museer og en rekke teatre – deriblant Nasjonalteateret «Mihai Eminescu», som blant annet satte opp stykker av Henrik Ibsen i Ibsenåret 2006.
Republikken Moldovas nasjonale olympiske komité har sitt sete i byen.

Offentlig transport

Byen har et godt utbygd offentlig transportnett som består av trolleybusser (billettpris per 2012 = 2 lei = 1,00 kr), vanlige busser (3 lei = 1,50 kr) eller minibusser som følger en fast marsj-rute og dermed kalles «Marsrutka» (3 lei = 1,50 kr) – sistnevnte kan du stoppe for av- og påstigning når det måtte passe deg. Det er stadig flere taxiselskaper i byen, og prisen er ca. 4 lei (2 kr) pr. km.
Forelsket 87

Forelsket 87 er en føljetongserie i sju deler som gikk som en del av ungdomsmagasinet Blikkbåx på NRK i 1987. Manus var basert på ideer fra ulike norske ungdomsskoleklasser, og handlingen tar for seg forelskelse og kjærlighet blant en gjeng unge tenåringer. Temamusikken som ble brukt er Tsjajkovskijs Romeo og Julie (også kjent som kyssemusikken i The Sims). Serien inneholdt ellers mye av datidens populærmusikk , inkludert sanger av Madonna, Prince og George Michael.
Serien ble vist i reprise, utenom Blikkbåx, romjulen 1988, og finnes tilgjengelig i NRK nett-tv.
De fleste skuespillerne er plukket ut fra frivillige audition-runder.

Handling

Vi møter en gjeng ungdommer som nettopp har begynt på ungdomsskolen og som alle strever med kjærlighet og forelskelse på forskjellig vis:
Morten blir forelsket ved første blikk når han ved et uhell kjører ned Stine med sykkelen sin. Stine synes egentlig at Morten også er søt, men nervøsitet og gjentatte misforståelser kommer stadig i veien for dem...
Mortens lillesøster Marianne er forelsket i brorens kamerat, Anders. Hun ser seg nødt til å dikte opp unnskyldninger om at broren er opptatt slik at Anders skal legge merke til henne istedenfor...
Annette er helt fortapt i Ole, og han er egentlig like forelsket i henne. Det er bare det at han vet ikke hvordan han skal oppføre seg. Hver gang Annette er i nærheten blir Ole stiv som en stokk, kommer ikke på noe å si, og våger ikke å se på henne...
Mattis har falt for Joyce, en jente som nettopp har flyttet inn i samme oppgang som ham. De blir fort et par, men vietnamesiskfødte Joyce plages av to bøllete gutter...
Den eneste i gjengen som ikke er forelsket er Wenche, som i stedet gir kjærlighetsråd til venninnene og leker Kirsten Giftekniv. Selv har Wenche bare vært forelsket én eneste gang - i Geir som hun gikk i klasse med, men som flyttet til Thailand...
Taigadvergmåler

Utseende

En liten (vingespenn 14 – 17 mm), slank, lysgrå måler. Dette er en av de minste norske målerne. Forvingen er nokså ensfarget lys grå, med tre mørke flekker langs fremkanten og en ganske stor, kommaformet, svart flekk midt i vingen. Larven er naken, lang og tynn, lyst rødbrun med en lys sidestripe og svart hode.

Levevis

Larvene lever på gran (Picea abies).

Utbredelse

Dette er en østlig art knyttet til taigaen. Den forekommer i Mellom- og Øst-Europa og i det nordlige Asia. I Norge er den funnet i indre strøk av Østlandet og Trøndelag.
Bløtdyr

Utvikling

Bløtdyr oppsto trolig under tidlig kambrium, for rundt 560 millioner år siden. Skallrester er de vanligste fossilene, men det er også funnet krypespor etter bløtdyr. I oldtiden var det flere grupper av bløtdyr enn i dag, men de gruppene som fortsatt eksisterer fantes alt mot slutten av kambrium. De eldste fossilene er funnet etter dyr som levde i havet, men ferskvannsbløtdyr oppsto trolig ikke så lenge etter. Landlevende bløtdyr oppsto imidlertid først i karbon.
Nokia 1112

Nokia 1112 er en enkel GSM mobiltelefon fra Nokia. Nokia 1112 ble lansert i 2006. Nokia 1112 er ment for personer som ikke har mye erfaring med mobiltelefoner fra før av. Skjermen på mobilen er 96 X 68 piksel.
Med batteriet i telefonen kan man snakke 5 timer i samtale, eller la den stå i 15 timer i stand-by.
Sørkedalen

Beskrivelse

Dalen utgjør et eget bygdesamfunn med en kultur som skiller seg distinkt fra resten av kommunen og som har bevart et ikke-urbant preg. Dalen er hovedsakelig bebygget med gårdsbruk, og er et populært utfartssted for friluftsaktiviteter som skitur og ridning for befolkningen i Oslo vest. Ved inngangen til dalen ligger Bogstad gård og Oslo Golfklubb.
Sørkedalselven renner gjennom dalen og ut i Bogstadvannet. Sørkedalen er et fint utgangspunkt for skiturer i Nordmarka. Det går et bredt nettverk av sommer- og vinterløyper tilrettelagt av Skiforeningen. Det arrangeres også skiskole for barnehager og skoler i Oslo.
Sørkedalen er omtrent 10 km lang og ligger hovedsakelig innenfor Markagrensen, bortsett fra det sydligste området nærmest Bogstad som ligger i bydel Vestre Aker.
Sørkedalen skole ligger midt i den videste delen av Sørkedalen. Den har barnetrinn og videreføres tross tidvis ganske lave elevtall. Det er også butikk og cafe ved skolen.
Sørkedalen kirke ligger like sør før skolen, og er en steinkirke.
Skiløperne Lauritz Bergendahl og Johan Grøttumsbråten kom fra Sørkedalen.

Gateadresse

Sørkedalen (817-993, 804-994) var også en tid gateadresser i bydel Vestre Aker. Den ble brukt for gårder og plasser mm. i Sørkedalen, enten de lå tett opptil Sørkedalsveien eller ikke. Systemet ble brukt dels parallelt med adressene i Sørkedalsveien.
Michael McGlinchey

Landslaget

McGlinchey spilte to kamper for Skottland under FIFA U-20 VM i 2000, hvor han spilte mot Costa Rica og Nigeria.
Den 10. mai 2010 ble McGlinchey navngitt som en del av New Zealand 23-manns tropp som skulle konkurrere under VM i 2010. 
Han ble tatt ut i New Zealands tropp til FIFA Confederations Cup 2017 i Russland.
Maakri

Maakri er en bydel i distriktet Kesklinn i Estlands hovedstad Tallinn.
Maakri utviklet seg fra 1990-årene og frem som et vekstområde for finans- og forretningsbyggerier i den estniske hovedstaden.
Raritetskabinett

Et raritetskabinett, også kuriositets-, forundrings- og naturaliekabinett eller kunstkammer og panoptikon (på engelsk cabinet of curiosities eller cabinet of wonder, på tysk Kunstkammer eller Wunderkammer, «forundringskammer»), var i renessansen og opplysningstida i Europa en privat samling og utstilling av sjeldne, eksotiske eller merkverdige gjenstander, både naturlige og menneskeskapte. Raritetskabinetter ble gjerne eid av fyrster og rike borgere og ga høy status. Gjenstandene har i stor grad blitt overført til offentlige museer da de kom på 1700- og 1800-tallet.

Historikk

Raritetssamlingene kunne omfatte alt fra naturhistoriske, geologiske og vitenskapelige utstillingsobjekter og tekniske instrumenter til religiøse og historiske relikvier, antikviteter, kunstverk («kabinettstykker») og etnografiske bruks- eller prydgjenstander fra fremmede strøk. Utstillingene omfattet gjerne også  mer fantastiske og ofte groteske uvanligheter, for eksempel mumifiserte misfostre, slanger med to hoder, en finger fra en henrettet person, påstått ekte varulvtenner og inntørket drageblod.
Naturaliekabinett var en privat samling av naturalier, det vil si museumsgjenstander fra naturen, for eksempel mineraler, skjelettdeler, tørkede planter, fjær, fossiler, utstoppede dyr, konserverte dyre- og menneskedeler og liknende. 
Objektene i kunst- og kuriositetskamrene ble seinere overført til moderne museer. Det første moderne, offentlige museet var British Museum som ble grunnlagt i London i 1753.
I 1841 åpnet «humbugkongen» P. T. Barnum sitt populære Barnum's American Museum i New York. Museet kunne etter hvert tilby det betalende publikum en mengde attraksjoner og ekte og uekte rariteter i en blanding av underholdning og opplysning, deriblant et menasjeri av dyr, både levende og utstoppede, utstillinger av pedagogiske modeller og mekaniske innretninger, daglige turer med varmluftsballong og ikke minst flere bløffer og «freaks», det vil si kortvokste, kjemper, overvektige, albinoer og andre personer med uvanlige kroppslige framtoninger. Blant de tidligste hovedattraksjonene i Barnums museum var forfalskninga Feejee mermaid («Fiji-havfrua», fra 1842) og General Tom Thumb («General Tommeliten»), «sirkusdvergen» Charles Stratton (1838–1883) som han viste fram allerede som fireåring under påstanden om at han var elleve. I 1846 hadde museumsutstillingene 400 000 besøkende.
Storgata 52 (Larvik)

Storgata 52 (Tidligere kalt Slutteriet) er en eldre trebygning i Larvik. Den ble nyoppført som arrest og sykehus i 1795 etter en brann. En sykeoppvarterske og en fengselsbetjent med fri losji bodde fast der. Det var fire fengselsrom i første etasje og en arrest i kjelleren, hvor Ole Høiland satt en tid. Sykehuset var ment for Larviks fattige. I to rom, ett for menn og ett for kvinner, fantes det 14 senger. I 1835 fantes det 20 senger, hvorav åtte ubrukelige.
I 1847 flyttet sykehusavdelingen til Fattighuset i Dronningens gate og arresten flyttet til fengslet på Herregårdssletta i 1863.
Sancti Spíritus (provins)

Befolkning

Folketallet var på 462.300 innbyggere ved folketellingen i år 2000, og kjønnsfordelingen var på 50.8% menn og 49.2% kvinner. Om lag 70 % av innbyggerne bor i byer og dermed lå provinsen omtrent på landsgjennomsnittet som var på 75 % i år 2000.

Næringsliv

I næringslivet synes landbruk å dominere og det dyrkes en god del kaffe i tillegg til grønnsaker og frukt. Turismen synes å være beskjeden, men også i denne provinsen er reiselivsnæringen i utvikling. Likevel er størstedelen av provinsen i startfasen av turisme som næring. Sammenliknet med Varadero i provinsen Matanzas er Sancti Spiritus-provinsen ennå turistmessig jomfruelig.

Opplevelser

Provinsen er særdeles rik på historie. I sør og vel 9 mil fra Cienfuegos, ligger  Trinidad  som ble grunnlagt i 1514 av Diego Velázquez de Cuéllar for å tjene som base for ekspedisjoner til resten av Mellom-Amerika. Det sies at sjørøvere senere tok byen fra spanjolene. Her fristet selvsagt de spanske seilskipene som fraktet gull fra Mexico til Spania, og som valgte en sørlig kurs for å unngå engelske kaprere i Florida-stredet. På samme måte som Røros står Trinidad under vern av UNESCO for sin unike arkitektur og kulturelle verdi.
I nord ligger byen Yaguajay som revolusjonshelten, comandante Camilo Cienfuegos, erobret og dermed sikret flankene for Che Guevaras angrep på byen Santa Clara i revolusjonens sluttfase i desember 1958. Og i midten ligger selvsagt Sancti Spiritus med sin egen unike historie om conquistadorenes glanstid på 1500-tallet.
Verdenscupen i bueskyting 2019

Verdenscupen i bueskyting 2019 blir organisert av World Archery Federation og begynner 22. april i Medellín og avsluttes i juli i Berlin.
Lesbarhet

Lesbarheten forteller hvor vanskelig eller lett det er leser å forstå en tekst. Lesbarheten avhenger av både tekstens typografi og språk. Blant typografiske faktorer som kan nedsette lesbarhet er dårlig eller lite tiltalende layout, kunstneriske skrifttyper, liten skrift og dårlig kontrast mellom bokstavfarge og bakgrunn. Eksempel på språklige faktorer som påvirker lesbarhet er lange setninger, overdreven bruk av fremmedord, stavefeil, grammatiske feil, dårlig språk og uklare setninger. Å (om-)skrive tekster slik at de lettere og tydeligere formidler budskap til leserne omtales gjerne som klarspråk. Å legge til rette for at tekster er lesbare for svaksynte eller er mulig å navigere i for blinde et viktig mål ved universell utforming av tekster.

Måling av lesbarhet

Det eksisterer metoder som regner ut lesbarheten ved hjelp av en matematisk formel som kan inneholde antall bokstaver, stavelser, ord og setninger, og returnere et sammenlignbart tall som for eksempel lesbarhetsindeks, Flesch reading ease eller Flesch-Kincaid grade level.
Universidade Federal Fluminense

Universidade Federal Fluminense (UFF) er et universitet i Brasil. Det ligger i kommunen Niterói i delstaten Rio de Janeiro. Det ble etablert 18. desember 1960 med navnet Universidade Federal do Estado do Rio de Janeiro (UFERJ), gjennom sammenslåing av flere høyskoler i Niterói. Det er et av fire statlige universiteter i delstaten Rio de Janeiro.
Kvalifisering til VM i fotball 2002 (UEFA) – Gruppe 3

Kvalifisering til VM i fotball 2002 (UEFA) – Gruppe 3 var en kvalifiseringsgruppe i UEFA for VM i fotball 2002. Gruppen besto i alfabetisk rekkefølge av Bulgaria, Danmark, Island, Malta, Nord-Irland og Den tsjekkiske republikk.
Danmark vant gruppen og kvalifiserte seg til VM. Den tsjekkiske republikk endte på andreplass og gikk til omspill.
Colaspidema

Utseende

Middelsstore, bredt ovale, blanke, svarte bladbiller, dekkvingene kan være brungule med svarte tegninger. Det er betydelig forskjell mellom kjønnene, hunnene har en oppsvulmet, eggfylt bakkropp, dekkvingene dekker ikke hele denne. Oversiden er fint og svært tett punktert. Antennene er litt fortykket mot spissen, litt over halvparten så lange som kroppen. Pronotum er rundet, mye bredere enn langt, ved roten så bredt som dekkvingene. Beina er kraftige, særlig hos hannene.

Utbredelse

Slekten er utbredt i Nord-Afrika, den Iberiske halvøya og det sørlige Frankrike.
The Blue Peter

Handling

Mike Merriworth vender hjem til England som en bitter mann etter tre år i nordkoreansk krigsfangenskap. Media har gitt ham tilnavnet «Last Man Mike». Merriworth sier ja til å tilbringe noen uker som fysisk trener på en sjøskole for gutter i Aberdovey i Wales, ledet av kaptein Snow. Ved å hjelpe desperate unggutter med ulik sosial bakgrunn til å finne en nisjé i samfunnet hjelper Merriworth seg selv med å finne veiledning og tilfredshet i sitt eget liv.
Formel 1-sesongen 1958

Oppsummering av sesongen

Til 1958-sesongen ble minimumslengden på løpene redusert til 300 kilometer. Motorformelen var den samme, men bruk av kommersiell bensin ble påbudt, til erstatning for spesialiserte alkoholbasert racingdrivstoffer.
Til de etablerte teamenes store overraskelse ble de to første løpene i sesongen vunnet av Cooper-Climax-biler med bakmontert motor, påmeldt av den private eieren Rob Walker. I Argentina kjørte Stirling Moss for Walker ettersom Vanwall ikke deltok i løpet, og han slo Ferrariene etter utmerket racinghåndverk, mens Maurice Trintignant vant løpet i Monaco.
Teamkameraten til Moss i Vanwall, Tony Brooks vant også tre løp, og hans suksess i løpet i Italia, hvor han tok igjen Hawthorn etter at Moss hadde brutt, gjorde at tittelen ikke ble avgjort før i det siste løpet i Marokko. For å ta tittelen måtte Moss vinne og ta raskeste runde, med Hawthorn på tredje eller lavere. Med Moss i ledelsen forsøkte Brooks og teamkameraten Stuart Lewis-Evans å holde Hawthorn på tredjeplass, men motorene til begge to sviktet – og i Lewis-Evans' tilfelle førte det til en ulykke som han senere døde av grunnet alvorlige brannskader. Hawthorn avsluttet løpet på andreplass og sikret seg sin første tittel, hvor hans konsistens og pålitelighet, sammen med avgjørende poeng for raskeste runde, ga han tittelen med en margin på et enkelt poeng. Det første konstruktørmesterskapet noensinne ble vunnet av Vanwall, men teamet glede over tittelen ble dempet av de tragiske hendelsene i Marokko.
Hawthorn la opp som Formel 1-fører etter å ha vunnet mesterskapet, men omkom i en bilulykke tidlig i 1959. Hans død forverret en av de mest tragiske sesongene i Formel 1, hvor fire førere omkom i løpet av året. Luigi Musso døde under Frankrikes Grand Prix, Peter Collins en måned senere i Tysklands Grand Prix – bare to uker etter at han vant på hjemmebane, Lewis-Evans døde på sykehus etter brannen i Marokko, og Pat O'Connor døde under Indianapolis 500.
Maria Teresa de Filippis ble den første kvinnen til å kjøre et løp i Formel 1-verdensmesterskapet. Den regjerende mesteren Juan Manuel Fangio, som var den dominerende føreren på 1950-tallet og en av de største i Formel 1 noensinne, deltok bare i to løp som privat påmeldt, i Argentinas og Frankrikes Grand Prix.
Pappa, jeg er trett av leken

«Pappa, jeg er trett av leken» (også «Pappa jeg er trett av leken» og «Pappa jeg er trett») er en norsk barne- og julesang av ukjent opphav. 
Sangen er utgitt på kun et fåtall tilgjengelige juleplater. Den omhandler en gutt som ber sin far lese fra bibelen, og da om den gang Jesus ble født i en stall. I vers to og tre forteller faren om hvordan Josef og Maria strevde før de til slutt fant stallen som stod tom. I vers fire tar igjen gutten over og forklarer at om han hadde levd på den tiden ville han gitt Jesus gjesterommet og den gode, varme dynen de har i sengen der. I femte og siste vers forteller far at han ble glad for at gutten tenker slik at det beste som han eier er verdt å dele. Han ber sønnen om å også gi Jesus sitt hjerte og la ham lede seg til himmelen, og sier at det er godt å være der.
Vladimir Solovjov

Bakgrunn

Hans far, Sergej Mikhajlovitsj, var professor i historie ved byens universitet og har i ettertiden blitt anerkjent som en av landets ledende. Solovjet studerte samme sted (1869–74) under blant annet Pamfil Jurkevitsj, og publiserte sine første verk innen teologi (1874).

Filosofisk og litterært virke

Solovjov ble etter å ha fremlagt avhandlingen Krizis zapadnoj filosofii (Krisen i den vesterlandske filosof) dosent ved Moskvauniversitetet i 1874 og ble der til 1877. Hans forskeropphold i London og Egypt ga ham tilbake sitt opprinnelige ortodokse livssyn.
Etter flytting til St. Petersburg (1877) var han byråkrat og tok samtidig doktorgrad i teologi (1880) ved byens universitet. Han holdt i 1880 forelesninger i filosofi ved Sankt Petersburgs universitet, men ble tvunget til å slutte med dette etter at han i en offentlig tale hadde oppfordret keiser Aleksander III til å benåde sin fars mordere.
Han lenve deretter som en enstøing.
Solovjov inntar en fremstående plass i det russiske tenknings historie. Han fordypet seg i tidens viktigste apørsmål av religiøs og sedelig art; han begynte som materialist, men sluttet som ren idealist med et sterkt mystisk anstrøk. Han stod slavofilene temmelig nær i sin tro på Russlands verdenshistoriske oppdrag som et «tredje Roma», men delte ikke deres trangsynte nasjonalisme eller deres tro på den russiske bondekommunens fortreffelighet.
I Sankt Petersburg ble han godt kjent med Fjodor Dostojevskij og antas å være modell i Brødrene Karamasov (utgitt 1880). Solovjov hadde en meget forsonlig holdning og ivret for en forening av alle kristne kirker med gjensidige konsesjoner, men var en avgjort motstander til tolstojanismen, særskilt dens sats om «ikke-motstand mot det onde». Han vakte stor oppseelse med sine forelesninger om det «gudemenneskelige» (Bogutjelovětjestvo) 1877–81 og om Fjodor Dostojevskij 1881–83.
Solovjov arbeidet i det vesentlige med epistemologi og filosofi frem til sin død. Med sin bror fremarbeidet han en oversettelse av Platon.
Matapa

Utseende

Middelsstore (vingespenn 35-50 millimeter), brune smygere. Vingene kan være ensfarget brune, bakvingen kan ha en gul bakkant, eller det kan være en kommaformet, hvit flekk på forvingen. Øynene er røde når de er i live.

Levevis

Larvene lever på bambus og andre gress.

Utbredelse

Slekten er utbredt i Sørøst-Asia.
Temrjuk

Temrjuk (russisk: Темрю́к) er en by i Krasnodar kraj i Russland. Den ligger rundt 130 km vest for Krasnodar. Innbyggertall: 36 116 (folketelling 2002).
Byen ligger ved elva Kuban, rundt 8 km fra munningen i Azovhavet, på Tamanhalvøya mellom Svartehavet og Azovhavet, hvor også byens havn ligger.
Den første bosetningen på stedet var Tatar-festningen Tumnev, som ble nevnt på 1300-tallet, da den ble overdratt til handelsmenn fra Genova. Den ble kalt Copa til den ble okkupert av Krim-khanatet i 1483.
Russerne, alliert med den lokal potentaten Temrjuk av Kabarda, erobret Tumnev og bygget festningen Nye Temrjuk på stedet. Krimtatarene tok tilbake fortet i 1570, og det neste århundret ble den kalt Adis. På 1700-tallet ble området bosatt av kosakker, og deres stanitsa fikk bystatus under navnet Temrjuk i 1860.
Ski Ishall

Ski Ishall er en ishall på Ski i Akershus som ble åpnet 3. desember 1987, som den 14. ishallen i Norge. Hallen er hjemmebanen til ishockeylaget Ski Icehawks og har en publikumskapasitet på 600 ståplasser.
Sykling under Sommer-OL 2008 – Sprint menn

Herrenes sprint i banesykling under Sommer-OL 2008 fant sted den 19. august 2008 på Laoshan Velodrome i Beijing.
Agnes Steineger

Teosof og antroposof

I 1901 kom hun i berøring med teosofien, og hun var blant de første medlemmer av Teosofisk Samfunn i Kristiania. Men hun traff Rudolf Steiner først i 1908. I 1914 ledet hun en antroposofisk gruppe i Firenze. Hun dro til Goetheanum i Sveits og deltok sammen med flere nordmenn i virksomheten med bygging og utsmykking av det første Goetheanum. Hun spilte også klaver til eurytmi.

102 år

Etter oppholdet i Sveits flyttet hun til Norge og Bergen, og hun var aktiv i Bergensgruppen i Antroposofisk Selskap helt fram til hun var hundre år gammel. Agnes var venninne av maleren Frida Hoeck Rusti som var født i 1861, og sammen feiret de sine 102 og 100 år. Agnes Steineger døde 102 år gammel.
Cicindela sylvicola

Utbredelse

Cicindela sylvicola finnes lengre sør i Europa der klimaet er varmere, den finnes ikke i Norge.

Utseende

Cicindela sylvicola har en blanding av metallisk brunlig bronsefarge med en svak antydning til grønt. Også følehornene og beina har den samme fargeblandingen. Den har et sammensatt mønster av noen få bleke gul-hvite flekker på dekkvingene.  Kjevene har ikke metallisk glans, men er lyst brunlig, med mørkt brune ytterkanter (tenner).

Levevis

Cicindela sylvicola finnes i tilknytning til åpne solrike tørre lokaliteter. Både de voksne og larvene lever som rovdyr. Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Georg Dertinger

Liv og virke

Dertinger studerte jus og sosialøkonomi, og arbeidet som journalist i Magdeburger Volkszeitung og avisen til Stahlhelm. Han var medlem av Deutschnationale Volkspartei og hadde tette kontakter til kretsen rundt Franz von Papen. Han ledsaget Papen under reisen til Roma i forbindelse med undertegnelsen av rikskonkordatet. Fra 1934 arbeidet han som journalist i Dienst aus Deutschland og flere regionalaviser.
Etter krigen befant han seg i DDR, og ble generalsekretær i CDU i Øst-Berlin fra 1946 til 1949. Han ble innvalgt i Folkekammeret, samtidig som han fra 1949 til 1953 var DDRs utenriksminister. Dertinger undertegnet 6. juli 1950 DDRs grensetraktat med Polen.

Politisk utrenskning

Den 15. januar 1953 ble Dertinger arrestert. Etter en skueprosess ble han av DDRs høyesterett dømt til 15 års tukthus for «spionasje og konspirasjon.» Allerede i 1952 var hans personlige sekretær Gerold Rummler, blitt beordret av Stasi til å samle belastende informasjon om utenriksministeren. Rummler flyktet derfor til Vest-Berlin. Etter skueprosessen ble Dertinger holdt fengslet i Bautzen i 11 år frem til 1964.
Kommunistregimet nøyde seg imidlertid ikke med å straffe Dertinger, men tok også i bruk såkalt Sippenhaft; regimet hevnet seg på hele hans familie. Hans kone ble dømt til åtte års tukthus, som hun måtte sone i sin helhet. Hans eldste sønn Rudolf, ble som femtenåring dømt til tre års tukthus, og flyktet etterpå til Vesten. Datteren Oktavia som da var 13 år gammel, ble også dømt til tukthus og etterpå overgitt til bestemoren. Hun var også blitt arrestert, og ble senere forvist til Erzgebirge. Den yngste sønnen Christian (9), ble gitt en ny identitet og tvangssendt til regimetro kommunistiske pleieforeldre. Åtte år senere ble han gjenforent med moren.